**57. Az északkeleti nyelvjárási régió (Felső-Tisza vidéke) nyelvjárása**

Az északkeleti nyelvjárási régió szabolcs-szatmári és bereg-ugocsai nyelvjáráscsoportja, egyike a 10 nagy magyar (önmagukban is összetett) nyelvjárásterületnek. A nyelvi egységek nagy tájként a Felső-Tisza-vidékhez közigazgatásilag a régi Bereg, Szatmár, Ugocsa vármegyékhez, a mai Szabolcs-Szatmár-Bereg megye északi, északkeleti részéhez tartoznak. A nyelvjárási régió mindmáig kiemelt jelentőségét az adja, hogy a 19. század elején kialakuló magyar irodalmi és köznyelv több nyelvjárás ötvöződéséből alakult ki, de elsősorban az északkeleti nyelvjárástípuson alapul. Ez összefüggött azzal, hogy a régió nyelve mentes volt a nagy eltéréseket mutató más nyelvjárási jellemzőktől, másrészt a terület kiemelkedő történelmi, kulturális, irodalmi szereppel és jelentőséggel bírt (elég csak Bessenyei György, Kazinczy Ferenc, Kölcsey Ferenc munkásságára utalni). A nyelvjárásokat feldolgozó munkák mindegyike részletesen jellemzi az északkeleti nyelvjárási régiót és annak nyelvcsoportjait. Ezek közül is kiemelkedik Csűry Bálint Szamosháti szótár-a I-II. (Budapest, 1935-36) és a Magyar Nyelvjárások Atlasza I-VI., ebben 22 megyénkbeli kutatóponttal. A múlt század 90-es éveiben a Bessenyei György Tanárképző Főiskola (ma Nyíregyházi Egyetem) Magyar nyelvészeti Tanszékén P. Lakatos Ilona főiskolai tanár vezetésével a nyelvatlasz kutatópontjai közül 8 megyei településen végeztek nyelvjárási szöveggyűjtést és a nyelvjárás akkori állapotát vizsgáló kérdőíves gyűjtést. A nyelvjárásunkat jellemző sajátosságok nagy többsége ma is él, természetesen erős szociokulturális rétegződést mutatva.